Source: https://beta.e-justice.europa.eu/37/ET/costs?SPAIN&member=1
Timestamp: 2019-12-05 22:41:53+00:00
Document Index: 3240781

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ']

Sellel veebisaidil on kogu kättesaadav teave menetluskulude kohta Hispaanias. Menetluskulusid on põhjalikumalt analüüsitud järgmistes juhtumiuuringutes: PEREKONNAÕIGUS – ABIELULAHUTUS PEREKONNAÕIGUS – EESTKOSTE PEREKONNAÕIGUS – ELATUSRAHA ÄRIÕIGUS – LEPINGUD ÄRIÕIGUS – VASTUTUS
Teave, mida annavad kohtuadvokaadid
Kuidas teavet antakse?
Millal peab kaotanud pool kandma menetluskulud?
Hispaanias on vaid üks kategooria advokaate (abogado), kes võivad pärast advokatuuri liikmeks saamist osaleda mis tahes menetlustes ja kõikides kohtuastmetes.
Advokaadid määravad oma tasu vastavalt kutseliidu avaldatud soovituslikele eeskirjadele. Nimetatud eeskirjad põhinevad sellistel üldistel advokaadi tasu määramise kriteeriumitel nagu juhtumi keerukus, proportsionaalsus jne ning arve esitamisel järgivad neid kõik advokaadid.
Eeskirjades eristatakse kohtuvaidlusi selle järgi, milline kohus on pädev vaidlust lahendama.
Poolte kindlaksmääratud kulud tsiviilmenetluses
Tsiviilmenetluse seadustiku (Ley de Enjuiciamiento Civil) paragrahvi 241 lõike 1 punktis 1 sätestatakse advokaadi tasu selliste kohtuasjade korral, kus advokaadi kasutamine on kohustuslik. Seda tasu arvestatakse kohtukulude arvutamisel.
Tsiviilmenetluse seadustikus sätestatakse, et advokaadid määravad tasu kooskõlas advokatuuri põhimääruse reguleerivate eeskirjadega.
Millises tsiviilmenetluse etapis tuleb tasuda kindlaksmääratud kulud?
Klient on alati kohustatud maksma oma advokaadile tasu. Klient teab algusest peale ligikaudset summat, kuid alles pärast menetluse lõppemist määratakse kindlaks advokaadi tasu täpne suurus. Advokaat võib nõuda kliendilt tasu maksmist, sealhulgas erimenetluse kaudu, näiteks ettemaksena (provisión de fondos, kui menetlus kestab) või nõudena (jura de cuentas, kui menetlus on lõppenud).
Praktikas maksab klient harilikult osa tasust menetluse alguses ja jääb seejärel ootama otsust kohtukulude kandmise kohta. Juhul, kui advokaadi tasu jääb teise poole kanda, esitavad advokaat ja kohtuadvokaat arve kohtule ja pärast selle heakskiitmist kannab kulud vastaspool.
Pärast seaduse 10/2012 jõustumist tuleb tasuda ka riigilõiv.
Mis on riigilõiv?
Riigilõiv on riiklik maks, mida teatavatel juhtudel peavad tasuma nii füüsilised kui ka juriidilised isikud, kes pöörduvad kohtusse või kasutavad kohtuasutuste teenuseid. Rahandus- ja avaliku halduse ministeerium vastutab õiguslikult riigilõivu kogumise eest. Riigilõivu tasumise kohustus kehtestati 1. aprillil 2003 ja selle tasumist reguleeritakse praegu 20. novembri 2012. aasta seadusega 10/2012, mida on muudetud 22. veebruari 2013. aasta kuningliku dekreediga 3/2013, mis reguleerib teatavaid õigusvaldkonna ja Riikliku Toksikoloogia ja Kohtumeditsiini Instituudi teenuste tasusid.
Millal on riigilõivu tasumine kohustuslik (tasustatav juhtum)?
Seaduse 10/2012 paragrahvi 1 kohaselt on tegemist ühtse, riikliku tasuga, mida tuleb tasuda kohtuvõimu teostamise eest tsiviil-, haldus- (contencioso-administrativo) ja tööõiguse valdkonna kohtuasjades seaduses sätestatud juhtudel kogu Hispaanias, ilma et see piiraks autonoomsete piirkondade finantsvolituste raames kogutavaid tasusid ja muid makse. Neid tasusid ja makse ei tohi siiski nõuda sama tasustatava juhtumi korral.
Paragrahvi 2 kohaselt on tasustatava juhtumiga tegemist järgmiste menetlustoimingute korral:
iga sellise menetluse algatamine kohtus, mis lõppeb põhjendustega kohtuotsusega, ning tsiviilasjades menetlus kohtuväliste täitedokumentide täitmiseks, vastuhagi esitamine ja esialgne avaldus maksekäsumenetluse ja Euroopa maksekäsumenetluse algatamiseks;
kohustuslike pankrotinõuete ja kõrvalnõuete esitamine maksejõuetusmenetlustes;
menetluse algatamine haldusasajades;
kassatsioonkaebus tsiviilasjades menetlusnormide rikkumise korral;
kaebuse (apelación või casación) esitamine tsiviil- ja haldusasjades;
kaebuse (suplicación või casación) esitamine tööõigusasjades;
vastuväited kohtulike täitedokumentide täitmisele.
Kes peab maksma riigilõivu?
Paragrahvis 3 on sätestatud, et igaüks, kes ajendab kohtuvõimu teostamise, millega kaasneb tasustatav toiming, peab maksma tasu.
Eelmise lõigu kohaldamisel on tasustatava üksikjuhtumiga tegemist siis, kui tasustatava menetlustoimingu algatamist käsitlev dokument hõlmab mitut põhitoimingut, mis tulenevad samast õiguslikust vahendist. Sellisel juhul arvutatakse tasu suurus, liites iga seotud toimingu tasu.
Tasu võib maksta kohtuadvokaat (procurador) või advokaat (abogado) maksustatava isiku nimel ja tema eest, eelkõige juhul, kui viimane ei ela Hispaanias. Need, kellel ei ole Hispaanias alalist elukohta, ei vaja maksukohustuslasena registreerimise numbrit pöördmaksustamise eemärgil. Kohtuadvokaadil ega advokaadil ei ole maksukohustust seoses nimetatud tasuga.
Erandid on kehtestatud seoses järgmiste toimingutega:
hagi ja sellega seotud kaebuse esitamine kohtuasjades, mis on seotud teovõime, lapse õigusliku seisundi ning abielu ja alaealistega tsiviilmenetluse seadustiku IV osa I jaotises. Tsiviilmenetluse seadustiku IV osa I jaotisega hõlmatud menetluste korral, mida pooled ei algata vastastikusel kokkuleppel või mida üks pool ei algata teise nõusolekul, tuleb tasu maksta ka juhul, kui menetlus puudutab alaealisi (välja arvatud juhul, kui meetmed, mille võtmiseks taotlus esitati, puudutavad ainult alaealisi);
hagi ja sellega seotud kaebuse esitamine kohtuasjades, mis on algatatud põhiõiguste ja kodanikuvabaduste kaitsmiseks, samuti kaebuste esitamine valimiste korraldajate käitumise vastu;
avaldus võlgniku vabatahtliku maksejõuetuse väljakuulutamiseks;
haldusmenetluse algatamine ametnike poolt oma selliste õiguste kaitsmiseks, mis on sätestatud personalieeskirjades;
esialgse avalduse esitamine maksekorraldusmenetluse alustamiseks ja suulise põhimenetluse (juicio verbal) alustamiseks juhul, kui nõude suurus ei ületa 2000 eurot. Seda erandit ei kohaldata, kui nõude aluseks on kohtuväliselt täitmisele pööratav täitedokument vastavalt tsiviilmenetluse seadustiku paragrahvile 517 (7. jaanuari 2000. aasta seadus 1/2000);
haldusmenetluse alustamise avaldus seoses haldusasutuse vastamata jätmise või tegevusetusega;
hagi esitamine tarbijakaebuste komisjoni otsuse täitmisele pööramiseks;
hagi esitamine pankrotihalduri poolt seoses pankrotivaraga, eeldusel et kaubanduskohus rahuldab hagi;
vara kohtuliku jagamise menetlus, välja arvatud juhul, kui esitatakse vastuväide või toimub vaidlus vara kaasamise või väljaarvamise üle. Tasu tuleb maksta ärakuulamise eest ja vaidlustatud summa või selle summa eest, mis tuleneb pärandvara jagamise vaidlustamisest. Kui mõlemad pooled esitavad vastuväite, kannab kumbki oma kulud.
Erandid teatavatele isikute kategooriatele:
isikud, kellel on õigus saada tasuta õigusabi ja kes tõendavad, et nad vastavad kehtestatud nõuetele;
riigi keskvalitsus ja autonoomsete piirkondade valitsused, kohalikud omavalitsused ja kõik neile alluvad avaliku sektori asutused;
Hispaania parlament ja autonoomsete piirkondade seadusandlikud kogud.
Tööõiguse valdkonnas on nii töövõtjatel kui ka füüsilisest isikust ettevõtjatel edasikaebuse esitamise korral õigus 60% suurusele vabastusele riigilõivu summast. Haldusasjades on riigiametnikel, kes kaitsevad oma personalieeskirjadest tulenevaid õigusi, õigus 60% suurusele vabastusele riigilõivu summast.
Poolte kindlaksmääratud kulud kriminaalmenetluses
Seda valdkonda reguleeritakse kriminaalmenetluse seadustikus.
Kõik isikud, keda süüdistatakse karistatavas teos, võivad kasutada kaitseõigust, osaledes ükskõik millist liiki menetluses alates selle algatamisest teadlikuks saamisest, vahi alla võtmisest või muu ennetusabinõu tarvitamisest või menetluse algusest, ja sellistel juhtudel teavitatakse isikut nimetatud õigusest.
Neile antud õiguse kasutamiseks peab isikut esindama kohtuadvokaat (procurador) ja kaitsma advokaat (abogado), kes määratakse kohtu poolt juhul, kui pooled ei ole seda ise teinud ja taotlevad enda esindamist, samuti juhul, kui neil puudub asjakohane õiguslik pädevus.
Kõik kohtuasja pooled, kellel ei ole õigust tasuta õigusabile, on kohustatud tasuma neid esindavate kohtuadvokaatide ja neid kaitsvate advokaatide tasud, nende palvel menetluses osalevate ekspertide tasud ja kutsutud tunnistajate hüvitise, kui eksperdid ja tunnistajad on ütlusi andes esitanud vastava taotluse ja kohus on seda arvesse võtnud.
Neil ei ole muude kohtukulude kandmise kohustust ei kohtuasja menetlemise jooksul ega pärast selle lõppu, välja arvatud juhul, kui neile esitatakse vastav kohtu korraldus.
Kohtuasjas osaleva poole määratud kohtuadvokaat, kes esindamisega nõustub, kohustub tasuma nende advokaatide tasu, kelle klient on määranud ennast kaitsma.
Need, kellel on õigus tasuta õigusabile, võivad kasutada vabalt valitud advokaadi ja kohtuadvokaadi teenuseid, ent sellisel juhul kohustuvad nad kandma nende tasud ja kulud, nagu on sätestatud isikutele, kellel puudub õigus tasuta õigusabile, välja arvatud juhul, kui vabalt valitud esindajad loobuvad tasust vastavalt tasuta õigusabiabi seaduse (Ley de Asistencia Jurídica Gratuita) paragrahvis 27 sätestatud tingimustele.
Millises kriminaalmenetluse etapis tuleb tasuda kindlaksmääratud kulud?
Klient on alati kohustatud pärast menetluse lõppemist tasuma kõik arved. Riigi määratud advokaatidele ei maksta ettemaksu, kuna harilikult vormistatakse samaaegselt tasuta õigusabi.
Tuleb arvesse võtta, et riigi määratud advokaate kasutatakse väga sageli. Kui kliendile antakse õigus tasuta õigusabile, ei pea ta advokaadi tasu ise tasuma, vaid selle tasub riik, välja arvatud juhul, kui kliendi majanduslik olukord paraneb kolme aasta jooksul (harilikult ei maksa kliendid mitte kunagi).
Poole esindajana kohustub kohtuadvokaat (procurador) teavitama klienti kõikidest menetlustoimingutest.
Nii advokaat kui ka kohtuadvokaat kohustuvad teavitama klienti alati, kui klient seda soovib.
Kust leida teavet kohtukulude kohta Hispaanias?
Ei ole eraldi veebisaiti, kust leida teavet menetluskulude kohta Hispaanias. On olemas veebisaidid, näiteks advokatuuride veebisaidid, mis pakuvad teavet advokatuuri liikmete tasumäärade kohta.
Millistes keeltes on võimalik leida teavet kohtukulude kohta Hispaanias?
Harilikult esitatakse teave hispaania keeles. Samuti on võimalik leida teavet autonoomsete piirkondade ametlikes keeltes.
Lisaks esitatakse osal veebisaitidest teatavat teavet inglise keeles.
Vt teavet vahenduse kohta teabelehtedelt „Vahendus liikmesriikides – Hispaania” ja „Leia vahendaja – Hispaania”.
Teave on avaldatud Hispaania riikliku maksuameti veebilehel.
Millised on rakendatavad tasumäärad?
Hispaania põhiseaduse paragrahvi 119 kohaselt on tasuta õigusabi menetlus, mille kohaselt isikud, kes tõestavad, et neil puuduvad piisavad rahalised vahendid, vabastatakse advokaadi ja kohtuadvokaadi tasudest, ekspertide teenuste tasudest, tagatistest jms.
Õigus õigusabile hõlmab kokkuvõtlikult järgmised teenused:
- menetluseeelne tasuta nõustamine ja konsultatsioon;
- advokaadi abi vahistatud või vangistuses viibivale isikule;
- tasuta kaitse ja esindamine kohtumenetluses vastavalt advokaadi ja kohtuadvokaadi poolt;
- menetluse käigus tasuta kuulutuste või teadaannete avaldamine, mis tuleb vajaduse korral avaldada ametlikes ajalehtedes;
- tagatisraha tasumisest vabastamine edasikaebuse esitamise korral;
- ekspertide tasuta abi menetluse ajal;
- koopiate, tunnistuste, ametlike tõendite ja notariaalaktide tasuta väljastamine;
- teatud notaritoimingutele tasumäärade vähendamine 80% võrra;
- teatud kinnistus- ja äriregistri toimingute tasumäärade vähendamine 80% võrra.
Eespool nimetatud tasud hõlmavad piiriüleste kohtuvaidluste korral (pärast tasuta õigusabi seaduse muutmist 18. juuli 2005. a seadusega 16/2005, mis on kooskõlas direktiiviga 2002/8/EÜ) järgmisi kulusid:
suulise tõlke teenused;
dokumentide kirjalik tõlge;
transpordikulud juhul, kui on vajalik isiklik ilmumine kohtusse;
advokaadi kaitse ja kohtuadvokaadi esindamine ka juhul, kui poole isiklik kohtusse ilmumine pole vajalik, ent kohus nõuab seda poolte võrdsuse tagamiseks.
Kellele antakse tasuta õigusabi?
Üldjuhul võivad seda taotleda kodanikud, kes osalevad mis tahes liiki kohtumenetluses või soovivad menetluse algatada ja kellel puuduvad piisavad rahalised vahendid kohtuvaidluse algatamiseks.
Rahalised vahendid loetakse ebapiisavaks, kui füüsilised isikud tõendavad, et nende ja nende perekonna aastasissetulek pereliikme kohta ei ületa taotluse esitamise ajal üldise riikliku töötasuindeksi kahekordset väärtust (Indicador Público de Renta de Efectos Múltiples – IPREM).
Juriidilistele isikutele tagatakse tasuta õigusabi, kui nende ettevõtte tulumaksu summa on väiksem kui kolmekordne aastane IPREM-i väärtus.
Igal juhul võetakse arvesse ka muid väliseid tunnuseid, mis viitavad taotluse esitaja tegelikule majandussuutlikkusele.
Füüsilistele isikutele tehakse erandeid vastavalt nende puudele ja/või muudele isiklikele tingimustele, mis lubavad ületada eelnevalt nimetatud sissetulekute piirid. (2009. aastal oli IPREM vastavalt üldise riigieelarve seaduse 28. lisasättes sätestatule 7381,33 eurot aastas).
Tasuta õigusabi saavad:
Hispaania kodanikud, teiste Euroopa Liidu liikmesriikide kodanikud ja välisriigi kodanikud, kes elavad Hispaanias, kui nad tõendavad, et neil puuduvad piisavad rahalised vahendid kohtuvaidluseks;
tervishoiu- ja sotsiaalteenuseid osutavad haldusasutused ja üldtalitused;
järgmised juriidilised isikud, kes tõendavad, et neil puuduvad piisavad rahalised vahendid kohtuvaidluseks:
vastavasse haldusregistrisse kantud sihtasutused.
Töövaidlusasjades: kõik töötajad ja sotsiaalkindlustussüsteemist abisaajad.
Kriminaalasjades: tasuta õigusabile, kaitsele ja esindamisele on õigus kõigil, ka välisriigi kodanikel, kes tõendavad, et neil puuduvad piisavad rahalised vahendid kohtuvaidluseks, isegi kui nad ei ela Hispaanias seaduslikult.
Haldusasjades: välisriigi kodanikel, kes tõendavad, et neil puuduvad piisavad rahalised vahendid kohtuvaidluse alustamiseks, isegi kui nad ei ela Hispaanias seaduslikult, on õigus tasuta õigusabile kõikides varjupaigataotluse ja välismaalaste seadusega seotud menetlustes (sealjuures ka kohtueelsetes menetlustes).
Tasuta õigusabi taotlemise eeldused
Füüsilised isikud:
Füüsilise isiku ja tema perekonna aastane sissetulek pereiikme kohta ei tohi ületa taotluse esitamise ajal kehtivat IPREM-i kahekordset väärtust.
Juhul, kui ületatakse IPREM-i kahekordne väärtus, kuid ei ületata IPREM-i neljakordset väärtust, võib õigusabikomisjon erandkorras anda õiguse tasuta õigusabile, võttes arvesse taotluse esitaja perekonna olukorda, ülalpeetavate laste või teiste perekonnaliikmete arvu, tervislikku seisundit, töövõimetust, majanduslikke kohustusi, menetluse algatamisest tulenevaid kulusid ja muid tingimusi, ning igal juhul, kui taotluse esitaja kuulub paljulapseliste perede erikategooriasse.
Pool peab kohtuvaidluses kaitsma oma õigusi ja huve.
Juriidiline isik peab olema mittetulundusorganisatsioon või –ühendus, mis on kantud vastavasse haldusregistrisse.
Tema juriidiliste isikute ettevõtte tulumaksu summa peab olema väiksem kui kolmekordne aastane IPREM-i väärtus.
Alates 28. detsembri 2004. aasta alusseaduse 1/2004, mis käsitleb soolise vägivalla vastaseid kaitsemeetmeid (Ley Orgánica 1/2004 de Medidas de Protección Integral contra la Violencia de Género) jõustumisest on soolise vägivalla ohvriks langenud naistel õigus saada kiiresti täies mahus tasuta õigusabi nii kohtumenetluses kui ka haldusmenetluses (seega ka politseiuurimiste käigus) kuni kohtuotsuse tegemiseni, ilma et selleks oleks vaja eelnevalt asjaomane taotlus esitada. See tähendab, et tasuta õigusabi andmine ei takista mitte kunagi õigust kaitsele ja tõhusale õigusabile, mida tuleb ohvrile võimaldada hoolimata sellest, kas tasuta õigusabi taotlus on esitatud või mitte. Siiski antakse tasuta õigusabi vaid juhul, kui asjassepuutuv isik tõendab hiljem või kohtumenetluse vältel, et tema suhtes kehtivad selle õiguse andmiseks vajalikud eeldused, mis on sätestatud tasuta õigusabi seaduses ja sellele lisatud määrustes, ning mida on muudetud alusseaduse 1/2004 kuuenda lõppsättega.
Tsiviilmenetluse kulude tasumist käsitletakse tsiviilmenetluse seadustiku paragrahvides 394–398.
Menetluses, kus tehakse lõplik kohtuotsus, jäävad esimese astme kohtu kulud selle poole kanda, kelle kõik nõuded tagasi lükatakse, välja arvatud juhul, kui kohus otsustab põhjendatult, et on olemas tõsine kahtlus juhtumi faktilises ja õiguslikus aluses.
Nõuete osalise heakskiitmise või tagasilükkamise korral kannab kumbki pool ise oma kulud ja poole ühistest kohtukuludest, välja arvatud juhul, kui on põhjust jätta kohtukulud ühe poole kanda hooletult peetud kohtuvaidluse alusel.
Kui kohtukulud jäävad kaotanud poole kanda, peab ta tasuma advokaatide ja muude selliste spetsialistide tasudest, kellele tasumäärad ei kehti, kogusumma, mis ei ületa kolmandikku menetluse kuludest iga vaidluspoole kohta, kelle suhtes otsus tehti. Juhul kui kohus ei otsusta juhtumi keerukuse tõttu teisiti, hinnatakse ainult sellel eesmärgil nõuded, mille väärtust ei ole võimalik kindlaks määrata, 18 000 eurole.
Eelmises lõigus sätestatut ei rakendata, kui kohus otsustab, et vaidluspool, kes kannab kohtukulud, on käitunud hooletult.
Kui isikul, kes kannab kohtukulud, on õigus tasuta õigusabile, peab ta tasuma vaid teise poole kaitse kohtukulud tasuta õigusabi seaduses eraldi nimetatud juhtumite korral.
Prokuratuur ei kanna kulusid menetlustes, milles ta osaleb ühe poolena.
Menetluses osalevaid eksperte kutsutakse „peritos”. Igas kõrgema astme kohtus on ekspertide register.
Tsiviilmenetluse seadustiku paragrahvi 241 lõike 1 punktis 4 on sätestatud ekspertide tasud ja muud kulud, mis jäävad menetluses osalenud isikute kanda. Siinkohal viidatakse kuludele, mis tekkisid isikul, kes ei ole menetluse pool, kuid osales selles siiski, täites teatud funktsiooni.
Tsiviilmenetluse seaduse paragrahvis 243 on sätestatud, et kõikides menetlustes ja kohtuastmetes arvutab kulud kokku selle kohtu kohtusekretär, kus toimus menetlus või kus arutati edasikaebust. Kohtukulude arvutamisel ei võeta arvesse kasutute, üleliigsete või seadustele mittevastavate dokumentide ja kirjutiste kulusid ega ka advokaadi arveid, kus kulud ei ole esitatud üksikasjalikult või kus viidatakse tasule, mis pole teenitud kohtumenetluse raames.
Kohtusekretär vähendab selliste advokaatide ja muude spetsialistide tasu suurust, kellele tasumäärad ei kehti, kui nõuded ületavad kolmandiku menetluse kuludest ega pole teada antud kohtukulusid kandva vaidluspoole hooletusest.
Samamoodi ei võeta arvesse menetluste või juhtumite kulusid, mida võitnud pool on kohustatud tasuma põhimenetluse kulusid käsitleva otsusega.
Vandetõlgi kirjalike ja suuliste tõlgete tasustamiseks ei ole ametlikku tasumäära. Vandetõlgid määravad vabalt oma tõlgete eest saadava tasu, ent nad on kohustatud teavitama oma tasumääradest tõlkeametit ja valitsuse vastavat üksust. Nimetatud teave tuleb esitada iga aasta jaanuaris.
Hispaania aruanne kulude läbipaistvuse uuringu kohta (640 Kb)